Kleinkinders kom op oupa se bebloede liggaam afJohn van Staden (84) se twee jong kleinkinders het op hul oupa se bebloede liggaam afgekom nadat hy vermoedelik in sy huis in Touwsrivier in die Wes-Kaap deur ŉ rower vermoor is. “Ons kan bevestig dat die bejaarde Sondag omstreeks 06:20 deur sy kleinkinders by sy huis in Disastraat gevind is.” het kapt. FC van Wyk, ŉ provinsiale polisiewoordvoerder, Woensdag aan Maroela Media gesê. ŉ Bron het aan Maroela Media gesê die kleinkinders is onderskeidelik sewe en ongeveer vier jaar oud. “Hulle het geslaap toe hul oupa omstreeks 03:00 die oggend vermoor is,” het die bron gesê. Die ouma was in Worcester toe die voorval plaasgevind het. Maroela se bron het gesê Touwsrivier was eens ŉ rustige plattelandse Karoodorp. Die kinders en die slagoffer se vrou ontvang traumabehandeling. “Voorlopige ondersoek toon dat daar geen forseerde toegang tot die huis was nie,” het Van Wyk gesê. Hy sê die omstandighede rondom die moord word nog ondersoek. “’n Geregtelike doodsondersoek word uitgevoer as deel van die ondersoek.” Van Wyk het gesê verdere ondersoek het gelei tot die inhegtenisname van ŉ 30-jarge verdagte. Die man moet Donderdag in die Touwsrivier-landdroshof verskyn. Die polisie het enigiemand met meer inligting oor die voorval versoek om Crime Stop by 08600 10111 te skakel.